**ΠΑΝΕΛΛΗΝΙΟ ΣΩΜΑΤΕΙΟ ΕΡΓΑΖΟΜΕΝΩΝ VODAFONE-ΠΑΝΑΦΟΝ**

(Αριθμός Απόφασης Πρωτοδικείου: 5215/2008)

Τηλέφωνο: +30 210 6702 590 - Φαξ: +30 210 6702 580 - Ε-mail: [info@pasevodafone.gr](mailto:info@pasevodafone.gr)

Αριθμός Πρωτοκόλλου: 37/2016

Αθήνα, 31 Οκτωβρίου 2016

**ΕΠΑΝΑΠΡΟΣΛΗΨΗ ΤΟΥ ΣΥΝΑΔΕΛΦΟΥ ΑΝΔΡΕΑ ΜΗΤΣΗ**

**ΥΠΟΣΤΗΡΙΖΟΥΜΕ ΑΓΩΝΙΣΤΙΚΑ ΤΗΝ ΔΙΕΚΔΙΚΗΣΗ ΤΗΣ ΕΠΑΝΑΠΡΟΣΛΗΨΗΣ ΤΟΥ**

**δίκη Παρασκευή 4 Νοεμβρίου, 9:00 πμ., Πρωτοδικείο Αθηνών («Ευελπίδων»)**

Μετά από 3,5 χρόνια εργασίας στο τμήμα τηλεφωνικής τεχνικής υποστήριξης πελατών ως «επινοικιαζόμενος» για την **Vodafone**, όντας μόνο τυπικά υπάλληλος της εταιρείας **Infoassist**,ο συνάδελφός μας **Ανδρέας Μήτσης** απολύθηκε με πρόσχημα την «περικοπή προσωπικού». O συνάδελφος δεν αποδέχτηκε μοιρολατρικά την κατάσταση αυτή αλλά προχώρησε μαζί με το Σωματείο μας σε καταγγελία της απόλυσής του από την Infoassist, ως παράνομης και καταχρηστικής, ζητώντας την ανάκλησή της και την καταβολή των δεδουλευμένων του. Στη συζήτηση της εργατικής διαφοράς στις 21 Ιουνίου 2011, ο εκπρόσωπος της Infoassist απέδωσε την απόλυση του συναδέλφου στη ‘γενικότερη ύφεση’. Ο ισχυρισμός του όμως δεν ευσταθεί αφού, πρώτον, ο συνάδελφος Ανδρέας Μήτσης είναι ο μοναδικός εργαζόμενος που απολύθηκε από την Infoassist στη συγκεκριμένη περίοδο, και δεύτερον, έκτοτε η Infoassist έχει κάνει δεκάδες προσλήψεις, χωρίς όμως να επαναπροσλάβει τον συνάδελφο σε κάποια από αυτές τις θέσεις.

Η ευθύνη της απόλυσης ανήκει τόσο στην Infoassist όσο και στη Vodafone. Η διοίκηση της Vodafone δίπλα στους δικούς της υπαλλήλους απασχολεί εκατοντάδες «επινοικιαζόμενους» εργαζόμενους από διάφορες εταιρείες (συμπεριλαμβανομένης και της Infoassist). Ενώ όλοι οι εργαζόμενοι κάνουμε την ίδια εργασία, οι «επινοικιαζόμενοι» συνάδελφοί μας εργάζονται με πολύ χειρότερους όρους (χαμηλότεροι μισθοί, ατομικές συμβάσεις, συχνά ορισμένου χρόνου ενός και δύο μηνών κ.τ.λ.). Έτσι η διοίκηση με την διάσπαση και διαίρεση των εργαζομένων επιχειρεί να υπονομεύσει και να αποδυναμώσει τους αγώνες και τις συλλογικές διεκδικήσεις των εργαζομένων. Η απόλυση του ήρθε μετά την συμμετοχή και ενεργό υποστήριξη του συναδέλφου στην επιτυχημένη 24ωρη Πανελλαδική Απεργία του Σωματείου μας στις 24/03/2011 ενάντια στις απολύσεις/εξωθήσεις σε ‘παραίτηση’ που εξαπέλυσε η Διοίκηση της Vodafone στην Διεύθυνση Εξυπηρέτησης Πελατών. Μετά από αυτή την απεργία η διοίκηση αναδιπλώθηκε  στο θέμα των απολύσεων και σε συνδυασμό με τις κινητοποιήσεις που ακολούθησαν, αναγκάστηκε να υπογράψει την ανανέωση της ΕΣΣΕ 2011-2012. Αυτή είναι η πραγματική αιτία της απόλυσης του συναδέλφου.

**Στις 4 Νοέμβρη και ώρα 9:00 πμ εκδικάζεται στο Πρωτοδικείο Αθηνών (πρώην Σχολή Ευελπίδων)** η διεκδίκηση της ανάκλησης της απόλυσής του και το αίτημα της καταβολής των δεδουλευμένων του. Το Σωματείο μας στηρίζει αυτό το δίκαιο και αυτονόητο αίτημα του συναδέλφου μας Ανδρέα Μήτση και θα βρεθεί στο πλευρό του για να τον υπερασπιστεί στην δικαστική διαδικασία. Εκεί **καλούμε όλους τους συναδέλφους, για να δείξουμε έμπρακτα την αλληλεγγύη μας** και να στηρίξουμε με την παρουσία μας το δίκαιο αίτημά του. Αρνούμαστε να υποκύψουμε στον φόβο και τις πιέσεις, διότι πλέον έχουμε βιώσει πως τα σχέδια για απολύσεις/μη ανανεώσεις συμβάσεων, μειώσεις μισθών, καταστρατήγηση του ωραρίου είναι ήδη εδώ και θα προχωρούν όσο δεν αντιστεκόμαστε.

Εκτός από την έμπρακτη παρουσία μας στην εκδίκαση της υπόθεσης, **είναι αναγκαία και η οικονομική αλληλεγγύη απέναντι στο συνάδελφο**, ο οποίος είναι σχεδόν 4 χρόνια άνεργος με τα δικαστικά έξοδα να είναι υψηλά. **Όποιος συνάδελφος θέλει να συνεισφέρει μπορεί να απευθυνθεί στα μέλη του Διοικητικού Συμβουλίου του Σωματείου.** Η όποια οικονομική βοήθεια είναι απαραίτητη για να ανταπεξέλθουμε στα δικαστικά έξοδα.

**Το ΔΣ του Πανελλήνιου Σωματείου Εργαζομένων VODAFONE-ΠΑΝΑΦΟΝ**